Javaslat A TANÁCS HATÁROZATA a Fidzsi Köztársaságra vonatkozó 2007/641/EK tanácsi határozat módosításáról és alkalmazási ideje meghosszabbításáról /* COM/2013/0599 final - 2013/0289 (NLE) */





INDOKOLÁS 1. A 2006 decemberében bekövetkezett katonai hatalomátvétel miatt a felülvizsgált Cotonoui Megállapodás 96. cikke értelmében konzultációra került sor. Ez 2007 áprilisában közösen megállapított kötelezettségvállalásokat eredményezett az emberi jogok, a demokratikus elvek és a jogállamiság vonatkozásában. A Tanács 2007. október 1-jei 2007/641/EK határozatában megfelelő intézkedésekről határozott Fidzsire vonatkozóan, amelyek bizonyos fokú párhuzamosságot teremtenek a közösen megállapított kötelezettségvállalások Fidzsi általi tiszteletben tartása és a fejlesztési együttműködés között. 2. 2009. április 10-én Fidzsi elnöke hatályon kívül helyezte az alkotmányt, elmozdította helyéről az összes bírót, és bejelentette, hogy választásokra legkésőbb 2014 szeptemberében kerül majd sor. Ezzel Fidzsi egyoldalúan megszegte az Európai Uniónak 2007 áprilisában tett alapvető kötelezettségvállalásait. Erre az azt követő napon került sor, hogy a Fellebbviteli Bíróság jogellenesnek nyilvánította a hadsereg által vezetett kormány 2006-os puccsot követő kinevezését. Továbbá szükségállapotot rendeltek el Fidzsin, a szólásszabadságot pedig jelentősen korlátozták. 3. E kedvezőtlen fejleményeket követően a Tanács 2009. szeptember 24-i 2009/735/EK határozatában úgy döntött, hogy 2010. március 31-ig meghosszabbítja a 2007/641/EK határozatban megállapított megfelelő intézkedések érvényességét, amely 2009. október 1-jén járt volna le. Az EU-val elfogadott kötelezettségvállalások végrehajtásában mutatkozó további késedelmek miatt a Tanács 2010. március 29-i 2010/208/EU határozatával 2010. október 1-jéig, majd 2010. szeptember 27-i 2010/589/EU határozatával 2011. március 31-ig, 2011. március 31-i 2011/219/EU határozatával 2011. szeptember 30-ig, és 2011. szeptember 26-i 2011/637/EU határozatával 2012. szeptember 30-ig hosszabbította meg a 2007/641/EK határozatban Fidzsire vonatkozóan megállapított megfelelő intézkedések érvényességét. 4. Némi 2012 elején tapasztalt pozitív fejleményt – nevezetesen a szükségállapotra vonatkozó szabályozások 2012. január 7-i hatályon kívül helyezését, 2012. március 9-én politikai folyamat megkezdését a célból, hogy 2013 márciusára az ország új alkotmánnyal rendelkezzen, valamint hogy az új parlamenti választások nyomán 2014 szeptemberéig visszaálljon az alkotmányos demokrácia – követően a Tanács 2012. szeptember 24-i 2012/523/EU határozatában úgy határozott, hogy megnyitja a jövőbeni fejlesztési támogatás programozása újraindításának lehetőségét, ugyanakkor 2013. szeptember 30-ig meghosszabbítja a megfelelő intézkedések érvényességét. 5. Fidzsi számára a fő finanszírozási forrás a korábbi cukorról szóló jegyzőkönyvet aláíró országokra vonatkozó kísérő intézkedések. A támogatást nem kormányzati szerveken (regionális szervezeteken és NGO-kon) keresztül nyújtják, hogy enyhítsék a cukorágazat szerkezetátalakításával járó gazdasági és szociális hatásokat a diverzifikált piacvezérelt mezőgazdaság támogatásával, a legsúlyosabban érintett lakosság számára alternatív megélhetési lehetőségek és bevételteremtő tevékenységek előmozdításával, valamint a természeti katasztrófák kockázatának csökkentésével. A 10. EFA 2008–2010 közötti időszakra vonatkozó többéves indikatív program alapján nyújtott 60 millió EUR összegű teljes juttatásból mindössze 8 millió EUR-t kötöttek le a szociális visszásságok enyhítését célzó programra (2010-es éves cselekvési program). 52 millió EUR elveszett, mivel Fidzsi nem tett előrelépést a demokratikus rendszer helyreállítása felé. További 49 millió EUR összegű juttatást hagytak jóvá a 10. EFA 2011–2013 közötti időszakra vonatkozó többéves indikatív programjának keretében, 2011-ben és 2012-ben 17 millió EUR-t kötöttek le a mezőgazdaságot segítő kulcsfontosságú szolgáltatások és az alternatív megélhetés programokra, 31 millió EUR-t pedig 2013 végéig kötnek le a cukoripar támogatására. 6. 2012 júniusában alkotmánybizottság jött létre, és széles körű nyilvános konzultációkat követően 2012 decemberében véglegesítette az alkotmánytervezetet. Ezt követően a rendőrség elkobozta az alkotmánytervezetet, és a miniszterelnök azzal bízta meg a kormány jogi csoportját, hogy dolgozzon ki új alkotmányt, amelyet alkotmányozó gyűlésnek kell felülvizsgálnia és véglegesítenie 2013 március végéig. 2013. január közepén új ellentmondásos rendeletet hirdettek ki a politikai pártok (újbóli) bejegyzéséről, amely számos korlátozást vezetett be, köztük több olyat is, amelyek nincsenek összhangban a nemzetközi szokásjoggal. A rendeletet február közepén még több korlátozással módosították. Március 21-én a nemzet megszólítása alkalmával a miniszterelnök a nép elé terjesztette az új alkotmánytervezetet, és tájékoztatta az országot, hogy nem alakul alkotmányozó gyűlés, mivel nem történt meg a politikai pártok új rendelet szerinti bejegyzése. Ehelyett arra szólította fel a népet, hogy különböző módon közvetlenül fejezzék ki észrevételeiket az alkotmánytervezettel kapcsolatban. A kormány mintegy 1100 észrevételt kapott, és jelenleg véglegesíti a tervezetet. Továbbra sem világos, hogy a nyilvánosságtól érkező észrevételeket milyen mértékben veszik figyelembe az új alkotmányban. 7. Fidzsi az új demokratizálódás történelmi folyamatába lép. A következő lépések várhatóan átlátható, szavahihető és részvételen alapuló választási folyamatot és demokratikus választásokat eredményeznek. A fentiek elérését célzó mérföldkövek időben eltolódtak, ezért a Bizottság a jelenlegi rendszer és a megfelelő intézkedések 18 hónappal történő meghosszabbítását javasolja a Tanácsnak, fenntartva annak lehetőségét, hogy új tanácsi határozattal bármikor felül lehessen vizsgálni a megfelelő intézkedéseket. 8. A célból, hogy ösztönözzük Fidzsi további előrelépését a demokratikus rend helyreállítása, a jogállamiság, valamint az emberi jogok és alapvető szabadságok tiszteletben tartása felé, valamint a Fidzsivel kialakult helyzet rendezésének végső céljából az EU-nak fokoznia kell a politikai együttműködést Fidzsivel és újra kell kezdenie a politikai párbeszédet a Fidzsi Köztársasággal 2007-ben elfogadott kötelezettségvállalások felülvizsgálata és naprakésszé tétele céljából, hogy töröljék az elavult pontokat és biztosítsák, hogy a kötelezettségvállalási követelmények megfeleljenek az új alkotmánynak. E párbeszéd jelentős részére Fidzsi demokratizálódási folyamatának kulcsfontosságú időszakában kerülne sor, mivel az ország a legkésőbb 2014 szeptemberében tartandó választások felé halad. 9. Javasoljuk Fidzsi ideiglenes kormányának e határozatról történő értesítését a mellékletben szereplő, Nailatikau elnöknek címzett levéltervezet alapján, valamint tájékoztatását arról, hogy · a) az EU várakozással tekint az átlátható, részvételen alapuló és hiteles választási folyamatot, szabad és tiszta választásokat, valamint Fidzsi demokratikus rendhez való visszatérését eredményező soron következő lépések elé; · b) a fejlesztési együttműködést érintő soron következő határozatoknál az EU továbbra is azt fogja szem előtt tartani, hogy az ország milyen előrelépést tesz az alkotmányos rendhez való visszatérés terén, és ennek szellemében az EU hajlandó arra, hogy folytassa a 11. EFA programozási folyamatának előkészítését, valamint hogy kellő időben értesítse az országot az indikatív nemzeti keretösszegről, jóllehet a 11. EFA programozási dokumentumok véglegesítését, aláírását és végrehajtását a demokratikusan megválasztott kormánnyal tervezi, továbbá · c) az EU a politikai párbeszéd megerősítését javasolja, a 2007-ben elfogadott kötelezettségvállalások felülvizsgálata és a megfelelő intézkedések e felülvizsgálat szerinti kiigazítása céljából, a Fidzsivel való kapcsolatok rendezésének végső célkitűzését szem előtt tartva. 10. A megfelelő intézkedéseket illető változások a 2007-ben elfogadott kötelezettségvállalások politikai párbeszéd útján történő felülvizsgálatából és naprakésszé tételéből fakadnak, valamint tükrözni fogják Fidzsi jelenlegi politikai és jogi helyzetét. A 11. EFA-ra vonatkozó programozási megbeszélések a 2012. évi tanácsi határozatnak megfelelően folytatódhatnak, Fidzsi indikatív keretösszegéről pedig akkor történik értesítés, amikor a következő EFA létrehozásáról szóló szükséges határozatok azt lehetővé teszik. Következtetés A fentieket figyelembe véve a Bizottság felkéri a Tanácsot, hogy fogadja el a csatolt tanácsi határozattervezetet a Fidzsi Köztársaságot érintő megfelelő intézkedések alkalmazási időszakának módosításáról és meghosszabbításáról. 2013/0289 (NLE) Javaslat A TANÁCS HATÁROZATA a Fidzsi Köztársaságra vonatkozó 2007/641/EK tanácsi határozat módosításáról és alkalmazási ideje meghosszabbításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az egyrészről az afrikai, karibi és csendes-óceáni államok, másrészről az Európai Közösség és tagállamai között létrejött, 2000. június 23-án Cotonouban aláírt[1], és 2010. június 23-án Ouagadougouban, Burkina Faso, felülvizsgált partnerségi megállapodásra[2] (a továbbiakban: a Cotonoui Megállapodás ) és különösen annak 96. cikkére, tekintettel a tagállamok kormányainak a Tanács keretében ülésező képviselői között létrejött, a Cotonoui Megállapodás végrehajtása során hozandó intézkedésekről és követendő eljárásokról szóló belső megállapodásra[3] és különösen annak 3. cikkére, tekintettel a fejlesztési együttműködés finanszírozási eszközének (a továbbiakban: Fejlesztési Együttműködési Eszköz) létrehozásáról szóló, 2006. december 18-i 1905/2006/EK európai parlamenti és tanácsi rendeletre[4] és különösen annak 37. cikkére, tekintettel az Európai Bizottság javaslatára, mivel: (1) A 2007/641/EK tanácsi határozatot[5] azért fogadták el, hogy megfelelő intézkedéseket hozzanak a Cotonoui Megállapodás 9. cikkében említett lényeges elemek, valamint a Fejlesztési Együttműködési Eszközről szóló rendelet 3. cikkében említett értékek megsértését követően. (2) Ezeket az intézkedéseket a 2009/735/EK tanácsi határozat[6], majd ezt követően a 2010/208/EU tanácsi határozat[7], a 2010/589/EU tanácsi határozat[8], a 2011/219/EU tanácsi határozat[9], a 2011/637/EU tanácsi határozat[10], valamint a 2012/523/EU tanácsi határozat[11] meghosszabbította, mivel a Fidzsi Köztársaság nemcsak hogy nem valósította meg a 2007 áprilisában tartott konzultációk során tett, a Cotonoui Megállapodás lényeges elemeit érintő fontos kötelezettségvállalásokat, de a közelmúltban számos ilyen kötelezettségvállalás tekintetében jelentős visszalépések is történtek. (3) 2007 áprilisa óta jelentős fejlemények történtek, és a Fidzsi Köztársasággal elfogadott kötelezettségvállalásokat ennek megfelelően felül kell vizsgálni. A kötelezettségek jelenlegi jogi helyzet fényében történő felülvizsgálatára politikai párbeszéd keretében kerül sor. Folytatni kell a teendőket a jövőbeni fejlesztési támogatás programozásának későbbi újraindítása érdekében. (4) A 2007/641/EK rendelet 2013. szeptember 30-án hatályát veszti. Helyénvaló ennek megfelelően naprakésszé tenni tartalmát és meghosszabbítani érvényességét. (5) Az Európai Unió politikai párbeszédet kezd a 2007-ben elfogadott kötelezettségvállalások felülvizsgálata és naprakésszé tétele, valamint a megfelelő intézkedések ennek megfelelő kiigazítása céljából. ELFOGADTA EZT A HATÁROZATOT: 1. cikk A 2007/641/EK tanácsi határozat a következőképpen módosul: A 3. cikkben a második bekezdés helyébe a következő szöveg lép: „Ez a határozat 2015. március 31-én hatályát veszti. A határozatot rendszeresen, legalább hathavonta felülvizsgálják.” 2. cikk Az e határozat mellékletében foglalt levél címzettje a Fidzsi Köztársaság. 3. cikk Ez a határozat elfogadásának napján lép hatályba. Kelt Brüsszelben, a Tanács részéről az elnök MELLÉKLET Levéltervezet Őexcellenciája Ratu Epeli NAILATIKAU a Fidzsi Köztársaság elnöke Suva Fidzsi Köztársaság Tisztelt Elnök Úr! Az Európai Unió (a továbbiakban: EU) nagy jelentőséget tulajdonít a Cotonoui Megállapodás 9. cikkében és a Fejlesztési Együttműködési Eszköz 3. cikkében foglalt rendelkezéseknek. Az AKCS–EU partnerség az emberi jogok, a demokratikus alapelvek és a jogállamiság tiszteletben tartásán nyugszik, amely elvek a Cotonoui Megállapodás lényeges elemeiként, és ezáltal a közöttünk fennálló kapcsolatok alapjaként is szolgálnak. Hat év telt el azóta, hogy az EU a 2006-os katonai puccsot követően határozatot hozott a megfelelő intézkedésekről, és kötelezettségekről állapodott meg Fidzsivel. Az EU megjegyzi, hogy 2007 óta az elfogadott kötelezettségvállalások közül néhány időszerűtlenné vált, néhányat pedig felül kell vizsgálni Fidzsi új jogi kerete fényében. Ahhoz, hogy megfelelő alap álljon rendelkezésünkre Fidzsi reformok terén tett előrelépéseinek értékelésére, együtt kell felülvizsgálnunk e kötelezettségvállalásokat, a jelenlegi helyzet és jogi keret figyelembe vételével. Az EU ezért úgy döntött, hogy a megfelelő intézkedésekről szóló új határozatát követelménnyel egészíti ki arra vonatkozóan, hogy az EU a Cotonoui Megállapodás 8. cikke alapján megerősített politikai párbeszédet kezdjen Fidzsivel. E párbeszéd célja a 2007-ben elfogadott kötelezettségvállalások közösen történő felülvizsgálata, és az e levélhez mellékelt megfelelő intézkedések ennek megfelelő kiigazítása mint szükséges lépések az emberi jogok betartásának biztosítása, a demokrácia helyreállítása és a jogállamiság tiszteletben tartása felé mindaddig, amíg mindkét fél meg nem állapítja, hogy a párbeszéd megerősített jelleggel betöltötte feladatát. Mivel Fidzsin továbbra is korlátozottak bizonyos emberi jogok és alapvető szabadságok, valamint tekintettel arra, hogy az elfogadott kötelezettségvállalásokat felül kell vizsgálni, az EU úgy határozott, hogy 18 hónappal, azaz 2015. március 31-ig meghosszabbítja a megfelelő intézkedéseket. Ez biztosítja a szükséges rugalmasságot, és mind az EU, mind Fidzsi számára megadja a szükséges időt ahhoz, hogy megállapodjanak a kötelezettségvállalásokról, ennek megfelelően kiigazítsák a megfelelő intézkedéseket, a kormány pedig megtarthassa a 2014 szeptemberére tervezett választásokat. Az EU ellenőrzi az alkotmányos rendhez történő visszatérés felé tett előrehaladást, és továbbra is ezt tartja szem előtt a fejlesztési együttműködést érintő soron következő határozatainál. Ennek szellemében az EU megerősíti, hogy hajlandó megkezdeni a 11. EFA programozási folyamat előkészületeit, és ennek során kellő időben értesíteni az országot az indikatív nemzeti keretösszegről. A 11. EFA programozási dokumentumainak véglegesítésére, aláírására és végrehajtására a tervek szerint a demokratikusan megválasztott kormánnyal kerül sor. Amint Fidzsi megtartotta a szabad és tisztességes választásokat, valamint eleget tett a felülvizsgált elfogadott kötelezettségvállalásoknak, a Cotonoui Megállapodással összhangban 96. cikk szerinti felülvizsgálati kiküldetésre kerül sor Fidzsin. A fenti értékelés ajánlásairól szóló megállapodás alapján ezután sor kerülhet Fidzsivel a 96. cikk szerinti megfelelő intézkedések megkötésére. A Cotonoui Megállapodás és a Fejlesztési Együttműködési Eszköz alapján folytatott együttműködés továbbvitele érdekében az EU arra kéri az ideiglenes kormányt, hogy a lehető leghamarabb kezdjen politikai párbeszédet az EU-val. Az EU üdvözli az együttműködést a Csendes-óceáni Szigetek Fórumának miniszteri kapcsolattartó csoportjával, amelyet annak érdekében hoztak létre, hogy nyomon kövesse a Fidzsi-szigeteken a választások előkészítése és a demokrácia visszaállítása terén tett előrelépéseket, és várakozással tekint az átlátható, részvételen alapuló és hiteles választási folyamat érdekében teendő következő lépésekre, melyek eredményeképpen szabad és tisztességes választásokat tartanak és Fidzsi visszatér a demokratikus rendhez. Tisztelettel: Kelt Brüsszelben, a Tanács részéről || a Bizottság részéről Catherine Ashton || Andris Piebalgs elnök || a Bizottság tagja 1. melléklet a melléklethez Az elfogadott kötelezettségvállalások megerősített politikai párbeszéd keretében történő felülvizsgálatát követően kiigazítandó megfelelő intézkedések a következők: · ezentúl is nyújtható humanitárius segély, valamint közvetlen támogatás a civil társadalom és a kiszolgáltatott helyzetű lakosság számára; · folytatódhatnak a folyamatban lévő, különösen a 8. és a 9. EFA-ból támogatott együttműködési tevékenységek; · folytathatók a demokráciához való visszatérést és a kormányzás javítását elősegítő együttműködési tevékenységek, feltéve hogy nem lépnek fel rendkívül kivételes körülmények; · folytatódhatott a 2006. évre szóló cukorreformot kísérő intézkedések végrehajtása. A Fidzsi-szigetek technikai szinten 2007. június 19-én aláírta a finanszírozási megállapodást. Megállapítottuk, hogy a finanszírozási megállapodás felfüggesztési záradékot tartalmaz; · 2007-ben a cukorágazat nem részesült juttatásban; · a cukorágazatnak nyújtott 2008. évi juttatást a választások hiteles és időben történő előkészítésére vonatkozó bizonyítékoktól függően bocsátották rendelkezésre a népszámlálás megrendezésére, a választókörzetek az alkotmánnyal összhangban történő újbóli kijelölésére és a választási reform ugyancsak az alkotmánnyal összhangban történő végrehajtására vonatkozó, közösen megállapított kötelezettségvállalásoknak megfelelően; intézkedéseket hoztak a választási iroda működésének biztosítására, beleértve 2007. szeptember 30-ig egy választási felügyelő kinevezését is, összhangban az alkotmánnyal. A cukorágazatnak nyújtott 2008. évi ezen juttatás 2009. december 31-én elveszett; · a cukorágazatnak nyújtott 2009. évi juttatást 2009 májusában törölték, mivel az ideiglenes kormány úgy döntött, hogy 2014 szeptemberéig elhalasztja a parlamenti választásokat; · a 2010. évi juttatást 2010. május 1-je előtt törölték, mivel nem történt előrelépés a demokratikus folyamat továbbvitelében; a cukorágazat kritikus helyzetére tekintettel azonban a juttatás egy részét elkülönítették azzal a céllal, hogy közvetlen támogatást nyújthassanak a lakosság cukortermeléstől közvetlenül függő részének a visszás társadalmi következmények csillapítása érdekében. Ezeket az alapokat az Európai Unió suvai küldöttsége központilag, és nem a kormányon keresztül kezeli; · a 11. EFA programozása elindítható, hogy Fidzsi kellő időben értesítést várhasson az indikatív keretösszegről. · az ebben a levélben ismertetett intézkedéseken túl mérlegelhető további támogatás nyújtása kulcsfontosságú vállalások előkészítéséhez és végrehajtásához, különösen a választások előkészítése és/vagy megtartása terén; · érintetlen marad a regionális együttműködés, és benne a Fidzsi-szigetek részvétele; · a kötelezettségvállalások ellenőrzése az e levél mellékletében foglalt feltételekkel összhangban történik, a rendszeres párbeszédet, az értékelő és ellenőrző küldöttségekkel folytatott hatékony együttműködést és jelentéstételt illetően. 2. melléklet a melléklethez A FIDZSI-SZIGETEKI KÖZTÁRSASÁGGAL 2007-BEN MEGÁLLAPÍTOTT KÖTELEZETTSÉGVÁLLALÁSOK A. A demokratikus elvek tiszteletben tartása 1. kötelezettségvállalás A Csendes-óceáni Szigetek Fóruma által kijelölt független ellenőrök által elvégzett értékelés megállapításaitól függően 2007. március 1-jétől számítva 24 hónapon belül szabad és tisztességes parlamenti választásokra kerül sor. A választás megtartásának előkészítését közösen meghatározott kritériumok alapján kísérik figyelemmel, illetve – szükség esetén – kiigazítják vagy módosítják. Ez különösen a következőket feltételezi: · 2007. június 30-ig az ideiglenes kormány elfogadja az új parlamenti választásokat előkészítő különböző lépések végrehajtásának időpontjait meghatározó ütemtervet, · az ütemterv tartalmazza a népszámlálás, a választókörzetek újbóli kijelölése és a választási reform időpontjait, · a választókörzetek kijelölése és a választási reform az alkotmánnyal összhangban történik, · az alkotmánnyal összhangban intézkedéseket hoznak a választási iroda működésének biztosítására, beleértve a választási felügyelő 2007. szeptember 30-ig történő kinevezését is, · az alelnök kinevezése az alkotmánnyal összhangban történik. 2. kötelezettségvállalás Az ideiglenes kormány jelentős jogalkotási, adózási vagy egyéb politikai kezdeményezések, illetve változások elfogadásakor figyelembe veszi a civil társadalommal és más érintett érdekeltekkel folytatott konzultációkat. B. Jogállamiság 1. kötelezettségvállalás Az ideiglenes kormány minden erőfeszítést megtesz annak megelőzése érdekében, hogy a biztonsági ügynökségek megfélemlítést célzó nyilatkozatokat tegyenek. 2. kötelezettségvállalás Az ideiglenes kormány megőrzi az 1997. évi alkotmányt, és garantálja az olyan alkotmányos intézmények rendes és független működését, mint a Fidzsi-szigeteki Emberi Jogi Bizottság, a Közszolgálati Bizottság és az Alkotmányos Szervek Bizottsága. A Főnökök Nagytanácsának függetlenségét és működését fenntartják. 3. kötelezettségvállalás Teljes mértékben tiszteletben tartják a bírói kar függetlenségét, és lehetővé teszik, hogy tevékenységét szabadon végezze, ítéleteit pedig valamennyi érintett fél tiszteletben tartja, vállalva különösen a következőket: · az ideiglenes kormány 2007. július 15-ig kinevezi az alkotmány 138. szakaszának (3) bekezdése szerinti bíróságot, · a bírák kinevezése és/vagy felmentése ezentúl szigorúan az alkotmányos rendelkezésekkel és az eljárási szabályokkal összhangban történik, · az igazságszolgáltatás tevékenységeibe a hadsereg, a rendőrség és az ideiglenes kormány semmilyen formában nem avatkozik be, ideértve a jogászi hivatás teljes tiszteletben tartását is. 4. kötelezettségvállalás A korrupcióhoz kapcsolódó valamennyi büntetőjogi eljárás megfelelő bírói csatornákon keresztül történik, és a korrupció állítólagos eseteinek kivizsgálására felállított bármely szerv alkotmányos kereteken belül működik. C. Emberi jogok és alapvető szabadságok 1. kötelezettségvállalás Az ideiglenes kormány megtesz minden szükséges lépést annak elősegítésére, hogy az emberi jogok állítólagos megsértésének valamennyi esetét a Fidzsi-szigetek törvényei szerinti különböző eljárások és fórumok keretében vizsgálják ki. 2. kötelezettségvállalás Az ideiglenes kormány 2007 májusában felfüggeszti a szükségállapotra vonatkozó szabályozásokat, a nemzetbiztonságot, a közrendet és a biztonságot fenyegető veszélyektől függően. 3. kötelezettségvállalás Az ideiglenes kormány vállalja, hogy biztosítja a Fidzsi-szigeteki Emberi Jogi Bizottság teljes függetlenség mellett és az alkotmánnyal összhangban megvalósuló működését. 4. kötelezettségvállalás Teljes mértékben és minden formájában tiszteletben tartják a véleménynyilvánítás szabadságát és a médiaszabadságot az alkotmányban meghatározottak szerint. A kötelezettségvállalások betartásának nyomon követése 1. kötelezettségvállalás Az ideiglenes kormány vállalja, hogy rendszeres párbeszédet folytat, ami lehetővé teszi a megtett haladás ellenőrzését, valamint azt, hogy az EU és az Európai Bizottság hatóságai/képviselői teljes hozzáférést kapjanak az emberi jogokhoz, a fidzsi-szigeteki demokrácia és a jogállamiság békés helyreállításához kapcsolódó valamennyi információhoz. 2. kötelezettségvállalás Az ideiglenes kormány teljes mértékben együttműködik az EU esetleges küldöttségeivel, melyek a haladás értékelését és megfigyelését végzik. 3. kötelezettségvállalás Az ideiglenes kormány 2007. június 30-tól háromhavonta jelentést küld a Cotonoui Megállapodás lényeges elemei és a kötelezettségvállalások tekintetében tett előrehaladásról. Megállapítást nyert, hogy bizonyos kérdések csak olyan pragmatikus megközelítés alapján kezelhetők hatékonyan, amely figyelembe veszi a jelen realitásait, és amely a jövőre összpontosít. [1] HL L 317., 2000.12.15., 3. o. [2] HL L 287., 2010.11.4., 3. o. [3] HL L 317., 2000.12.15., 376. o. [4] HL L 378., 2006.12.27., 41. o. [5] HL L 260., 2007.10.5., 15. o. [6] HL L 262., 2009.10.6., 43. o. [7] HL L 89., 2010.4.9., 7. o. [8] HL L 260., 2010.10.2., 10. o. [9] HL L 93., 2011.4.7., 2. o. [10] HL L 252., 2011.9.28., 1. o. [11] HL L 263., 2012.9.28., 2. o.